Bloedvoorraad bereik kritieke laagtepuntFoto: SANBS Die Suid-Afrikaanse Nasionale Bloeddiens (SANBS) het ŉ beroep op Suid-Afrikaners gedoen om bloed te skenk nadat bloedvoorraadvlakke ŉ kritieke laagtepunt bereik het. Ivor Hobbs, woordvoerder van die SANBS, het aan Maroela Media gesê daar is tans slegs genoeg bloedvoorraad vir die volgende 1,6 dae. “Vir die SANBS om optimaal te funksioneer, het ons vyf dae se voorraad nodig. Gewoonlik wissel ons voorraad vir tussen 3,5 en vyf dae. Ons voorraad is dus ver onder wat dit moet wees.” Hy het gesê die voorraadvlak verwys na die algemene landwye voorraad van bloed, maar dat dit op verskillende plekke en vir die verskillende bloedgroepe verskil. “In die noordelike gedeelte van Gauteng het ons tans minder bloed beskikbaar as wat die daaglikse vraag na bloed is. Daar moet dus bloed van ander provinsies af gebring word om aan die vraag na bloed in Pretoria te voldoen.” Hobbs het gesê daar is verskeie veranderlikes wat bydra tot die wisseling in die bloedvoorraadvlakke, onder meer die vraag na bloed en mense wat tydens eksamentye by skole en ander onderriginstansies minder tyd kry om bloed te skenk. “Die grootste uitdaging vir ons is beslis om mense sover te kry om gereeld te skenk. Minder as 1% van die Suid-Afrikaanse bevolking skenk bloed; baie mense sal een keer skenk en dan sien jy hulle nooit weer nie. Om mense sover te kry om bloed te skenk én dit gereeld te doen, is die groot uitdaging.” Volgens Hobbs is alle bloedsoorte nodig. Dit is ŉ mite dat slegs O-bloedgroepe werklik benodig word. “Ons het van alle bloedgroepe nodig om te alle tye genoegsame bloedvoorraad te hê,” sê hy. Hy noem wel dat die O-bloedgroep die mees veelsydige bloedgroep is en dat tussen 45% en 47% van Suid-Afrikaners in ŉ O-bloedgroep val – daarom word mense met ŉ O-bloedgroep veral aangemoedig om gereeld te skenk. “Die werklikheid is dat die meerderheid Suid-Afrikaners geskik is om bloed te skenk, maar dat soveel mense dit nie doen nie. Daar is ook baie mites daar buite wat mense verhoed om bloed te skenk,” sê Hobbs. “Dit is so belangrik om te onthou dat tot drie lewens gered kan word met een bloedskenking.” Om bloed te skenk moet jy ouer as 16 jaar wees, ŉ minimum van 50 kg weeg en goeie gesondheid geniet. Onthou om ŉ gebalanseerde maaltyd te eet minstens vier uur voordat jy skenk en dat jy net een keer elke 56 dae kan bloed skenk. Bloed kan by enige van die SANBS se landwye sentrums geskenk word. Besoek die SANBS se webwerf om die beskikbare sentrums te sien. Nader die SANBS by 0800 119 031 of [email protected] vir meer inligting.